Aeternus

**Aeternus** er et norsk blackened death metal-band dannet i Bergen i 1993 av Ronny «Ares» Hovland og Erik «Vrolok» Heggernes.

Bandet kaller den musikalske stilen sin "Dark Metal". Tekstene gjenspeiler den mørke stemningen i musikken, med fokus på tanker og følelser og temaer som krigere, slag og naturens mystiske og mektige krefter. Vokalen er i hovedsak growl. På de to første albumene var det innslag av akustiske partier.

Tidlig i karrieren brukte de liksminke, men droppet det fordi de ikke ønsket å bli definert som et black metal-band.

Bandet har stort sett eksistert i trioformat, med en ekstra gitarist hyret inn for live-opptredener og i perioder som fast medlem. Grunnlegger Ares er det eneste kontinuerlige medlemmet.

Aeternus har skaffet seg et rykte som et av de heftigste ekstrem-/death metal-bandene fra Norge, og har turnert med verdenskjente band som Deicide, Mayhem, Marduk, Cannibal Corpse og Emperor.

## Historie

### View Beyond, mini-CD (1994–1995)
Duoen Ares (vokal, alle gitarer, bass) og Vrolok (trommer) spilte inn demoen *Walk My Path* i 1994. Denne ga dem kontrakt med plateselskapet View Beyond (Tsjekkia), og utgivelsen av mini-CDen *Dark Sorcery.*

I 1996 ble Nicola «Morrigan» Trier med på bass og keyboard, og sammen dannet de kjernetrioen bak bandets to første album.

Morrigan tegnet for øvrig også bandets logo, bestående av ravner og økser, og sto for designet av nyutgivelsen av *Dark Sorcery* i 1997.

### Hammerheart Records, fire album (1996–2001)

#### ''Beyond the Wandering Moon'' (1997)
I 1996 signerte Aeternus med nederlandske Hammerheart Records (nå Karmageddon Media). Debutalbumet, *Beyond the Wandering Moon*, kom i 1997 – samme år slapp de også en nyutgivelse av EPen *Dark Sorcery,* og turnerte i Europa med black metal-bandene Emperor og Limbonic Art.

#### ''...'' ''And So the Night Became'' (1998)
Også deres andre album, *...* *And So the Night Became* (1998), ble fulgt av en turné, denne gang med Deicide.

I denne perioden var turnéaktiviteten høy og bandet måtte stadig hyre inn nye live-gitarister. I 1999 tok de derfor med en ekstra gitarist permanent; polsk-norske Radomir «Radek» Nemec.

#### ''Shadows of Old'' (1999)
På tredjeplata *Shadows of Old* (1999) beveget stilen deres seg fra mørk black metal til en raskere og mer aggressiv death metal. I 2000 turnerte de med Mayhem.

#### ''Ascension of Terror'' (2001)
I 2001 forlot Morrigan bandet, og ble erstattet på session-basis av Ørjan «V'gandr» Nordvik, frontmann for Viking metal-bandet Helheim. Senere samme år ga Aeternus ut sitt fjerde album, *Ascension of Terror*, og gjorde flere konserter. Radek sluttet kort etter.

### Nocturnal Art Productions, ett album (2002–2005)

#### ''A Darker Monument'' (2003)
Aeternus signerte med Nocturnal Art Productions i 2002, og ga ut albumet *A Darker Monument* i 2003. Albumet ble spilt inn i Grieghallen Studios med Eirik «Pytten» Hundvin som produsent. Hades Almighty-trommis Remi Andersen bidro på et av sporene.

Selv om de hadde signert en treplaters kontrakt, ble dette det eneste albumet for selskapet.

### Dark Essence Records, tre album (2006–2023)

#### ''HeXaeon'' (2006)
I 2006 signert Aeternus med Dark Essence Records. Den sjette fullengderen, *HeXaeon* (2006), ble som den forrige spilt inn i Grieghallen Studios med produsent Pytten.

Etter utgivelsen forlot originalmedlem Vrolok bandet. Kort tid senere gjenoppsto Aeternus som en kvartett, da to nye medlemmer ble introdusert på Hole in the Sky-festivalen i Bergen – bandets første liveopptreden på nesten tre år. Stian «S. Winter» Johannessen erstattet Vrolok på trommer,  og Dag Terje «Dreggen» Anderson var kommet med på gitar. S. Winter forlot bandet i september 2007.

#### ''...And The Seventh His Soul Detesteth'' (2013)
I perioden mellom 2008 og 2011 tok Aeternus pause. V'gandr forlot bandet for å konsentrere seg om sitt eget band Helheim og live-oppdrag for Taake. Ares tok nå inn Elefterios «Phobos» Santorinios på trommer og Tim August «Specter» Birkeland på gitar. Denne line-upen sto bak Aeternus' syvende album, *...And The Seventh His Soul Detesteth* (2013). Etter plateslippet ble også bassist Frode «Eld» Kilvik med som permanent medlem.

#### ''Heathen'' (2018)
Etter en pause på fem år kom det åttende studioalbumet, *Heathen* (2018). Albumet markerte Aeternus' 25-årsjubileum og ble spilt inn i Conclave & Earshot Studios (Bergen) med Herbrand Larsen (Enslaved, Audrey Horne) som produsent. Lineupen besto av Ares, Eld og Phobos.

I forbindelse med utgivelsen gjennomførte bandet sin første turné i Latin-Amerika, med konserter i Mexico, Colombia, Brasil og Argentina. De spilte også festivaler i Europa før aktiviteten ble avbrutt av pandemien.

### Agonia Records (2023–)

#### ''Philosopher'' (2023)
I 2023 signerte Aeternus med Agonia Records. Samme år kom albumet *Philosopher*, på ny med produsent Herbrand Larsen. Lineupen for albumet besto av Ares, Eld, Phobos og Henning «Gorm» Berg på gitar.

## Medlemmer

### Nåværende medlemmer

* Ronny «Ares» Hovland – vokal, gitar (1993–)
* Henning «Gorm» Berg – gitar (2019–)
* Frode «Eld» Kilvik – bass (2013–)
* Elefterios «Phobos» Santorinios – trommer (2007–)

### Tidligere medlemmer

* Erik «Vrolok» Heggernes – trommer (1993–2006)
* Nicola «Morrigan» Trier – bass, keyboard (1996–2001)
* Ørjan «V'gandr» Nordvik – bass (1993–1996, 2001–2012)
* Willie René «Vassago Rex» Løkkebø Skåtun – trommer (1993)
* Radomir Michael «Radek»/«Lava» Nemec – gitar (1999–2004)
* Dag Terje «Dreggen» Anderson – gitar (2005–2010)
* Stian «S. Winter»/«Stanley» Johannessen – trommer (2006–2007)
* Tim August «Specter» Birkeland – gitar (2010–2017)

## Diskografi

### Demoer
* *Walk My Path* (Demo, 1994)
* *Demo 2002* (Demo, 2002)

### Album
* *Beyond the Wandering Moon* (Hammerheart Records, 1997)
* *...And So The Night Became* (Hammerheart Records, 1998)
* *Shadows of Old* (Hammerheart Records, 2000)
* *Ascension of Terror* (Martyr Records / Hammerheart Records, 2001)
* *A Darker Monument* (Nocturnal Art Productions / Candlelight Records, 2003)
* *HeXaeon* (Karisma Records / Dark Essence Records, 2006)
* *...And The Seventh His Soul Detesteth* (Dark Essence Records, 2013) 
* *Heathen* (Dark Essence Records, 2018)
* *Philosopher* (Agonia Records, 2023)

### EP, singler

* *Dark Sorcery* EP (View Beyond Records, 1995; gjenutgitt på Hammerheart Records 1997)
* *Dark Rage* 7-tommers EP (Hammerheart Records, 1998)
* *Burning the Shroud* EP (Martyr Records / Hammerheart Records, 2001)

## Referanser


## Eksterne lenker

*